Az 1989-es romániai forradalmat követően, több évtizedes szünet után, a szintén Bukarestben megjelenő "Curierul Adventist" testvérlapjaként 1992-től Kolozsvárt indult meg az "Advent Szemle", ugyanitt az inkább kiadványsorozatnak tekinthető, negyedévente megjelenő "Bibliai Tanulmányok" és az "Idők Jelei" (mindkettő 1990-től), valamint a Szászrégen–Marosvásárhely impresszummal kiadott "Kapocs", az egyház ifjúsági osztályának lapja. Jellegüket tekintve eligazító az egyik munkatárstól származó információ, miszerint ez utóbbi kiadványok az Amerikai Egyesült Államokban íródnak, s a magyar kiadásnak csak a fordítása és a nyomdai munkái készülnek nálunk (Kuszálik, 2001. 64–65). Munkatársai (ezek szerint az anyagok fordítói) Bánfiné Roóz Magdolna, Dandó Erika, Erdélyi László, Halmi Szabó Gyöngyi, Simonka Gusztávné, Szilvási József, Vaczlavik Julianna, Zarka Péter és Zarkáné Teremy Krisztina Edit.